Locopyaya Judea moꞌo tjuwine Jesús jupj discipulopan jis lal.
Neꞌaj püs pǘꞌütsja jupj yupj jis lal.
Neꞌaj Jesús bautizar lis tjiji gentas.
Juan pülücj bautizar lis tjiji wa Aenón ntꞌa,
neꞌaj way pꞌin Salim moꞌó.
Pajal ꞌüsǘ püné neꞌaj,
mpes bautizar lis tjiji neꞌaj jupj.
Neꞌaj pülücj tjiquil watsja lovin Juan ntꞌa.
Jupj lovin bautizar líjitsja nepenowá.
Nin tepyala jepa Juan cawilta moꞌo ꞌyonsa secj pꞌin.
Juan discipulopan judío pꞌa lal la veleltsja judiopan la tjajay poꞌó.
Nin tjowelepj yupj ꞌonin ne ꞌüsüs se palá gentá Dios lal.
Tjil,
tjowelepj Juan lal Jesucristo poꞌó:
—Rabbí,
jupj cyapj tecyon̈ca wa ꞌüsǘ naꞌaj poꞌó,
ꞌüsǘ Jordán ló ntꞌa.
Jipj ꞌa ꞌücj velen jupj mpes lovin.
Quina ma qjuisas jupj lijá.
Jupj bautizar la siji wa quinam jipj jinwá,
ne pjü jil jupj ntꞌa.
Jipj ntꞌa ma jiquil quinam.
Juan jis wala tjevele:
—Dios ma ꞌyaya,
cjuwá nempe.
Nin lovin.
Nin mpes ca jus nlayé Jesús tyaꞌá,
Dios tjeꞌyaya mpes tyaꞌa jupj niná.
Nun pꞌiyá tjapjaꞌaqué napj tjevelé,
mpes solejé tsjan tjevelé napj.
Tjevelé Dios tjevele ca jas majamas Yom pjaní judiopan ntꞌa.
Jupj ca jis capj mpꞌaꞌsas.
Nam ꞌa jupj tulucj.
Dios nin tjejyama ꞌücj la mejay jupj locopyaya jacꞌ mpes.
Nin pꞌiyá judío woya na,
jupj jatsꞌom lal jacꞌ na.
Jupj jomica se pꞌaꞌsa jupj.
Se con̈ca jupj,
pjoca jupj velá.
Jomica pajal ꞌücj jos yom woya vele mpes.
Nin pꞌiyá napj lal.
Pajal ꞌücj najas ꞌos quinam pülücj Jesús lal japon quinam.
Más ꞌücj Jesús más püné pyala jupj.
Más ꞌücj napj más tsjicj way ca ma palas quinam.
”Jupj tsjun mpe tjacꞌ,
mpes jupj más püné pjü jilal.
Napj nosis ntꞌa patja popa pꞌin.
Nosis ntꞌa pyala ꞌücj velé.
Jupj tsjun mpe tjacꞌ,
mpes más püné jupj pjü jilal.
Jupj vele la pꞌa jilal jupj tjinyucá,
jupj tjapjacá nin vele jupj.
Newa pjü ma quelel japon jupj velá.
Pjaní pꞌin topon jupj tjevelá.
Japon Jesucristo velá,
mpes pꞌa witjacj ca jus nlayecj yupj japon wa Dios tꞌücꞌ way vele lovin.
Dios jas tjejyama Jesús.
Jupj nin vele Dios velá.
Mpes yupj japon na Jesús velá,
japon wa Dios velá.
Dios ꞌyaya jupj Cjües,
pjü ꞌücj la mijis jupj.
Pues pjü way vele pjü ꞌücj vele Dios Cjües se pꞌaꞌsa mpes.
”Dios jupj Popay.
Popay pajal quelel liji Jatjam,
ne pjü way tjeꞌyaya Jatjam.
Dios Jatjam mpes japon,
lovin ca mpatjam Dios lal.
Pꞌa witjacj ma lajay Dios Jatjam vele jin,
mpes yupj ma ca mpatjam Dios lal.
Dios ma jos yupj malala nyuca lajay.
Jupj newa nin jola jupj ca jis capj ntülüs —nin tjevele Juan el Bautista Jesucristo poꞌó.